Dag Zero: Datum skuif weer; druk op Kapenaars duur voortFoto: Pixabay.com Die Stad Kaapstad het Maandag aangekondig Dag Zero, die dag waarop die Moederstad se krane leegloop, sal volgens alle redelike bepalings na die middel van Mei aanskuif vanweë waterbesparings wat die stad in die volgende paar weke voorsien. Ian Neilson, adjunkburgemeester van Kaapstad, het in ŉ verklaring gesê die skuif van dié datum is te danke aan verminderde waterverbruik in die landboubedryf. Dié aankondiging volg nadat Mmusi Maimane, leier van die DA, verlede week tydens ŉ perskonferensie gesê het dat Dag Zero met vier dae aangeskuif is tot op 16 April – volgens hom ook te danke aan ŉ “beduidende” besparing van daaglikse waterverbruik. Neilson het Maandag gesê talle landbou-organisasies in die provinsie het reeds hul waterkwota wat deur die departement van water en sanitasie aan hulle toegewys is, opgebruik. Volgens hom sal water in dié bedryf in die volgende paar weke juis daarom aansienlik afneem omdat die departement streng maatreëls gaan toepas. “Die landboubedryf verbruik tans 30% van die Wes-Kaapse watervoorsiening. Ons beoog egter dat die landboubedryf in Maart net 15% van die water sal verbruik in en in April net 10% van die watervoorsiening. Die stad het egter geen beheer oor hoeveel water verbruik word nie – ons maak bloot ŉ skatting met die inligting tot ons beskikking,” het hy gesê. Die stad het onder meer die maksimumverdamping van water, die waterverbruik in die landboubedryf en die waterverbruik in die stad in ag geneem om sodoende ŉ berekening oor Dag Zero te maak. Neilson sê hoewel die aanskuifdatum van dié dag goeie nuus vir Kapenaars is, moet daar steeds baie gebeur om te verseker dat dié dag heeltemal vrygespring kan word. “Inwoners van Kaapstad moet steeds daarin slaag om die daaglikse waterverbruik van die stad na 450 miljoen liter te verminder om te voorkom dat die oorblywende watervoorraad opraak voor die koms van winterreën in die provinsie. Ons kan nie bepaal hoeveel reën ons sal kry of wanneer dit wel sal reën nie,” het hy gesê. Volgens hom moet inwoners van die stad ten spyte van die goeie nuus en verligtings steeds drastiese maatreëls toepas om water te bespaar omdat ŉ droë winter moontlik die provinsie in die gesig mag staar. “Alle voorbereidings vir die moontlikheid dat Dag Zero wel die stad mag raak, duur steeds voort. Die stad pas ook steeds aggressiewe waterbesparingsinisiatiewe toe in ŉ poging om die watervoorraad uit te rek.” Neilson sê die stad het sedert 1 Februarie vlak 6B-waterbeperkings en -tariewe ingestel in ŉ poging om selfs meer water te bespaar. “Dié tariewe bly gekoppel aan verbruik: Hoe meer water jy verbruik, hoe meer gaan jy betaal. Die stad maak nie ŉ wins op die verkoop van water nie. Die nuwe tariewe is bloot deel van die stad se pogings om Dag Zero vry te spring en om finansiële stabiliteit te vestig om water tydens só ŉ tydperk te voorsien,” het hy gesê. Vir ŉ volledige uiteensetting oor die nuwe waterbeperkings en -tariewe besoek die stad se amptelike webwerf hier.